###  **ΦΥΛΛΟ ΕΡΓΑΣΙΑΣ**

**Οι γάτες των φορτηγών**

*Το ποίημα ανήκει στην πρώτη συλλογή του ποιητή Νίκου Καββαδία Μαραμπού (1933), και αναφέρεται στη στενή συναισθηματική σχέση των ναυτικών με τη γάτα του πλοίου.*

Οι ναυτικοί στα φορτηγά  πάντα μια γάτα τρέφουν,

που τη λατρεύουνε, χωρίς να ξέρουν το γιατί,

κι αυτή, σαν απ' τη βάρδια τους σχολάνε κουρασμένοι,

περήφανη στα πόδια τους θα τρέξει να τριφτεί.

Τα βράδια, όταν η θάλασσα χτυπάει τις λαμαρίνες,

και πολεμάει με δύναμη να σπάσει τα καρφιά,

μέσα στης πλώρης τη βαριά σιγή, που βασανίζει,

είναι γι' αυτούς σα μια γλυκιά γυναίκεια συντροφιά.

Είναι περήφανη κι οκνή,  καθώς όλες οι γάτες,

κι είναι τα γκρίζα μάτια της γιομάτα ηλεκτρισμό·

κι όπως χαϊδεύουν απαλά τη ράχη της, νομίζεις

πως αναλύεται σ' ένα αργό και ηδονικό σπασμό.

Στο ρεμβασμό και στο θυμό με τη γυναίκα μοιάζει

κι οι ναύτες περισσότερο την αγαπούν γι' αυτό·

κι όταν αργά και ράθυμα  στα μάτια τους κοιτάζει,

θαρρείς έναν παράξενο πως φέρνει πυρετό.

Της έχουν πάντα στο λαιμό μια μπακιρένια γύρα,

για του σιδέρου την κακήν αρρώστια  φυλαχτό,

χωρίς όμως, αλίμονο, ποτέ να κατορθώνουν

να την φυλάξουν απ' το μαύρο θάνατο μ' αυτό.

Γιατί είναι τ' άγρια μάτια της υγρά κι ηλεκτρισμένα

κι έτσι άθελα το σίδερο το μαύρο τα τραβά,

κι ουρλιάζοντας τρελαίνεται σ' ένα σημείο κοιτώντας

φέρνοντας δάκρυα σκοτεινά στους ναύτες και βουβά.

Λίγο πριν απ' το θάνατο από τους ναύτες ένας,

-αυτός οπού 'δε πράματα στη ζήση του φριχτά-

χαϊδεύοντάς την, μια στιγμή στα μάτια την κοιτάζει

κι ύστερα μες στη θάλασσα την άγρια την πετά.

Και τότε οι ναύτες, που πολύ σπάνια λυγά  η καρδιά τους,

πάνε στην πλώρη να κρυφτούν με την καρδιά σφιχτή,

γεμάτη μια παράξενη πικρία που όλο δαγκώνει,

σαν όταν χάνουμε θερμή γυναίκα αγαπητή.

Ν. Καββαδίας, Μαραμπού, Άγρα

**Να απαντήσετε στις παρακάτω ερωτήσεις:**

Ανατρέξτε στον δικτυακό τόπο του Ψηφιακού Σχολείου και διαβάστε το ποίημα «[Kuro Siwo](http://ebooks.edu.gr/modules/ebook/show.php/DSGYM-C113/351/2368%2C9032/)» από τη συλλογή του Ν. Καββαδία *Πούσι*.

Σε συνδυασμό με τα στοιχεία του περιεχομένου του ποιήματος «[Οι γάτες των φορτηγών](http://www.snhell.gr/anthology/writer.asp?id=75)» να απαντήσετε στις παρακάτω ερωτήσεις:

1.     Ποια συνήθεια των ναυτικών περιγράφεται στις δύο πρώτες στροφές του ποιήματος;

2.     Πώς παρουσιάζεται  η γάτα στην 3η και 4η στροφή;

3.     Γιατί οι ναυτικοί τρέφουν γάτες στα πλοία;

4.     Από ποια αρρώστια κινδυνεύει η γάτα του καραβιού και πώς προσπαθούν οι ναυτικοί να την προστατέψουν; Τα καταφέρνουν;

5.     Πώς συμπεριφέρονται οι ναυτικοί στην άρρωστη γάτα και γιατί; Πώς αισθάνονται;

Ας γνωρίσουμε λίγο καλύτερα τον Καββαδία; Επισκεφτείτε την παρακάτω ιστοσελίδα του Εκεβί: http://www.ekebi.gr/Επιλέξτε Βιοχρονολόγιο Νίκου Καββαδία (Τάσος Κόρφης) http://kavvadias.ekebi.gr/ Επιλέξτε Χρονολόγιο

 Να μελετήσετε τα βιογραφικά στοιχεία του Καββαδία και να συντάξετε το βιογραφικό σημείωμα του ποιητή, σημειώνοντας τα πιο σημαντικά γεγονότα της ζωής του.

Ακούστε μελοποιημένο το ποίημα του Ν. Καββαδία. Γράψτε ένα σύντομο κείμενο για τα συναισθήματα που σας γέννησε το τραγούδι.

ΔΗΜΙΟΥΡΓΙΚΗ ΓΡΑΦΗ

Προσπαθήστε να γράψετε ένα σύντομο διήγημα με πρωταγωνιστή ένα ζώο. (το κατοικίδιό σας αν έχετε).

